旅次銅山途中先寄溫州韓使君
作者：陳陶
朝代：唐

paragraphs: 亂山滄海曲，中有橫陽道。
束馬過銅梁，苕華坐堪老。
鳩鳴高崖裂，熊鬬深樹倒。
絕壑無坤維，重林失蒼昊。
躋攀寡儔侶，扶接念輿皁。
俛仰慄嵌空，無因掇靈草。
梯窮聞戍鼓，魂續賴丘禱。
敞豁天地歸，縈紆村落好。
悠悠思蔣徑，擾擾愧商皓。
馳想永嘉侯，應傷此懷抱。